Életige									1994. december

A helyes szeretet

"Könyörgök is azért, hogy szeretetetek egyre jobban gyarapodjon a helyes ismeretekben és a teljes megértésben, hogy el tudjátok dönteni, mi a helyes." (Fil 1,9)

Szent Pál elsősorban azt kéri az Úrtól a filippi közösség számára, hogy folytonosan növekedjen a szeretetben. Egyértelműen arról a szeretetről van itt szó, amit a keresztség által kaptak Istentől, s mely arra ösztönzi őket, hogy váltsák életre Krisztus tanítását, különösképpen a felebarát iránti szeretetet.
Az apostol ismeretekben egyre gyarapodó, az értelem fénye által megvilágosított szeretetet kér a filippi hívek számára, hogy a különböző helyzetekben fel tudják ismerni, mi a helyes, mi az, ami legjobban tetszik az Úrnak.

"Könyörgök is azért, hogy szeretetetek egyre jobban gyarapodjon a helyes ismeretekben és a teljes megértésben, hogy el tudjátok dönteni, mi a helyes."

Az "ismeret", amiről itt az apostol beszél, úgy tűnik, a keresztény élet alapelveire vonatkozik; a parancsolatokban kifejezésre jutó Isten akaratára; Isten parancsolataira, melyeket Jézus folytonosan magyaráz nekünk, s melyeknek megtartására Egyházán keresztül tanít bennünket.
A hétköznapokban a kereszténynek sok nehézséggel kell szembenéznie személyes és családi életében, munkahelyén, a javak kezelése vagy a másokkal való kapcsolat stb. terén egyaránt. Olykor összetett, kényes problémákról van szó.
Érthető tehát, hogy Szent Pál szerint miért kell a keresztény szeretetet egyre inkább megvilágosítania és átjárnia Isten Igéjének.

"Könyörgök is azért, hogy szeretetetek egyre jobban gyarapodjon a helyes ismeretekben és a teljes megértésben, hogy el tudjátok dönteni, mi a helyes."

A "megértés" fontosságát pedig az apostol azokban a konkrét problémákban és helyzetekben hangsúlyozza, melyek összetettségüknél fogva rendkívüli figyelmet igényelnek az érintett személyektől.
A megértés tehát a gyakorlati életre vonatkozó intelligenciával teli szeretetet jelenti; vagyis azt a bölcsességet, okosságot, tapintatot, megértést stb., mely Isten Igéjének fénye által fel tudja fedezni, hogy az adott szituációban mi a leghelyesebb, legmegfelelőbb magatartás. 

"Könyörgök is azért, hogy szeretetetek egyre jobban gyarapodjon a helyes ismeretekben és a teljes megértésben, hogy el tudjátok dönteni, mi a helyes."

Hogyan éljük tehát az e havi Igét?
Mi is törekedjünk arra, hogy felebarátaink iránti szeretetünket egyre jobban áthassa a fény, melynek segítségével azt a megoldást tudjuk választani, ami leginkább tetszik az Úrnak.
Kétségkívül itt egy különleges kegyelemről van szó, amit - ahogy Szent Pál szavaiból is kiderül - mindenekelőtt az imában kell kérnünk Istentől.
Ugyanakkor szükség van személyes odaadásunkra is. Egyrészt döntéseink, állásfoglalásaink előtt jobban el kell mélyednünk Isten Igéjében és az Egyháznak a kérdésre vonatkozó tanításában. Egyébként a Krisztus iránti szeretet lényegéhez tartozik Jézus és az Egyház tanításának megismerése, hogy így egyre inkább meg tudjunk felelni mindannak, amit Isten akar tőlünk.
Másrészt pedig a különböző konkrét helyzetekben a felebarát iránti szeretetünknek egyik vagy másik erény élésében kell testet öltenie: a türelemben, az alázatban, a készségben, az önmagunktól való elszakadásban stb. Próbáljuk nevén nevezni azt az erényt, amire az adott pillanatban szükség van és gyakoroljuk.
Ha így teszünk, szeretetünk - ahogy Szent Pál mondja - egyre jobban gyarapodni fog a helyes ismeretekben és a teljes megértésben, felebarátainkat pedig Istennek tetsző módon tudjuk majd szeretni.
								Chiara Lubich